ที่ปรึกษาอิสระขวางสัดส่วนแลกสตีลโซล่าฯ
&nbsp;
11 ส.ค. 2554

โพสต์ทูเดย์ — ที่ปรึกษาการเงินอิสระ ขวางสตีลแลกหุ้นโซล่า เพาเวอร์ ยันอัตราส่วนไม่เหมาะสม 
บริษัทหลักทรัพย์ ฟิลลิป (ประเทศไทย) ในฐานะที่ปรึกษาการเงินอิสระ (IFA) มีความเห็นว่า ผู้ถือหุ้นบริษัท สตีล อินเตอร์เทค (STEEL) ไม่ควรอนุมัติให้เพิ่มทุนเพื่อซื้อหุ้นบริษัท โซล่า เพาเวอร์ (โซล่า เพาเวอร์) เนื่องจากอัตราส่วนแลกหุ้น 10 หุ้น STEEL ต่อ 1 หุ้นโซล่า เพาเวอร์ ไม่เหมาะสม ที่เหมาะสมคือ 10 หุ้น STEEL ต่อ 1.58 หุ้นโซล่า เพาเวอร์ 
ทั้งนี้ ตลาดหลักทรัพย์ต้องการให้ผู้ถือหุ้นศึกษาข้อมูลรอบคอบและเข้าร่วมประชุมผู้ถือหุ้นวันที่ 13 พ.ค.นี้ 
สำหรับการแลกหุ้นครั้งนี้ เป็นการเสนอขายราคาต่ำกว่า 90% ของราคาเฉลี่ยของหุ้น STEEL ย้อนหลัง 14 วัน ส่งผลให้เกิดผลกระทบต่อราคาหุ้นลดลง 76% และเกิดการเปลี่ยนแปลงโครงสร้างการถือหุ้นของ STEEL อย่างมีนัยสำคัญ โดยกลุ่มผู้ถือหุ้นเดิม โซล่า เพาเวอร์ จะถือหุ้น STEEL รวมกัน 87.50% และมีหน้าที่ทำคำเสนอซื้อหุ้นทั้งหมดของ STEEL จากผู้ถือหุ้นทุกราย 
ด้านความเห็นของ IFA เห็นว่ามูลค่าหุ้น STEEL ที่เหมาะสมเท่ากับ 1.80 บาท/หุ้น และโซล่า เพาเวอร์ เท่ากับ 11.39 บาท ดังนั้นสัดส่วนแลกหุ้นเหมาะสมทำให้ STEEL เสียประโยชน์จากการออกและเสนอขายหุ้นในจำนวนที่มากขึ้น ส่งผลให้ส่วนแบ่งกำไรผู้ถือหุ้นลดลง 87% และการลดลงของมูลค่าหุ้นทางบัญชี 39% รวมทั้ง STEEL ออกและเสนอขายราคาหุ้นละ 1 บาท เกิดการลดลงของราคา 76% 
สำหรับความเห็นคณะกรรมการและกรรมการตรวจสอบ เห็นว่ามูลค่าหุ้นโซล่า เพาเวอร์ ที่ประเมินโดย IFA นั้น ประเมินจากโรงไฟฟ้าโคราชเพียง 1 โรง ไม่ได้รวม 33 โรงที่อาจเกิดขึ้นในอนาคต จึงเห็นว่าไม่ได้เสียประโยชน์จากอัตราการแลกหุ้น อีกทั้งทำให้ STEEL มีธุรกิจใหม่โรงไฟฟ้าพลังแสงอาทิตย์ มีการไฟฟ้าฝ่ายผลิตแห่งประเทศไทย (กฟผ.) รับซื้อไฟฟ้าแน่นอน